"สุขสันต์วันพ่อนะคะ" ถึงเวลาที่เริ่มมาเขียนรีวิวอาจจะเลยวันพ่อมาแล้ว แต่ขอมาเล่ากิจกรรมที่ทำร่วมกับพ่อ ซึ่งคงหนีไม่พ้นการหม่ำ กิน ทาน ที่แล้วแต่บ้านไหนจะใช้คำแล้วกันนะคะ

ไหนๆ ก็ได้โอกาสวันพ่อแล้ว ญาติๆ เลยนัดรวมตัวทานข้าวกันซะเลย .... คนจีนก็หนีไม่พ้นอาหารจีน แล้วคนแต้จิ๋วก็คงหนีไม่พ้นร้านอาหาร "แต้จิ๋ว" (อันนี้ชื่อร้านจริงๆ ค่ะ) ร้านอาหารจีนที่ไม่ใช่แนวภัตตาคาร แต่เป็นเมนูอาหารจีนแบบบ้านๆ ที่เน้นรสชาติแบบที่เราคุ้นเคย
จากถนนสาทรเลี้ยวเข้าถนนเจริญราษฎร์ ตรงเข้ามาสักหน่อย จะเห็นเจริญราษฎร์ซอย 5 ให้ชะลอเลยนะคะ จอดรถกันริมทาง ร้านอยู่ซ้ายมือแล้วค่ะ  

บรรยากาศร้านก็เป็นห้องแอร์เรียบๆ ธรรมดา ไม่ได้มีอะไรดูหรูหรา พนักงานก็แต่งตัวธรรมดา (ไม่ได้มาในชุดกี่เพ้าแบบภัตตาคารจีนบางแห่ง) ..... แต่ด้วยความบ้านๆ การบริการก็ตามมาด้วยความบ้านๆ เหมือนกัน 
อย่างวันนี้ที่เจอเลย ก็เป็นเรื่องของอาหารที่สั่งแล้วไม่ได้ ลืมออเดอร์ อาหารทีหมดก็ไม่แจ้ง จนเราต้องถามย้ำไปถึงได้รู้ว่ามันหมด น้ำแข็งสั่งไปก็รอนานเนิ่น เก็กฮวยสั่งเพิ่ม เอากาไปแล้วก็หายไปเลย อาจจะเพราะด้วยลูกค้าที่เข้ามาฉลองวันพ่อพร้อมๆ กันเยอะ จากร้านที่ปกติวันธรรมดาดูเงียบเหงา วันหยุดทีคึกคัก พนักงานเลยตั้งรับกันไม่ค่อยทันก็เป็นได้ 

แต่ถึงบริการจะไม่ได้ดีมากมายสักเท่าไหร่ แต่ว่ารสชาติอาหารเรียกว่าอร่อยเลยทีเดียว โดยเฉพาะของที่ตามหามาเนิ่นนาน ..... "เต้าหู้ทอด" หลายคนอาจจะงงว่าเต้าหู้ทอดทำไมต้องตามหา มันน่าตื่นเต้นตรงที่ ที่นี่เสิร์ฟเต้าหู้ทอดพร้อมน้ำจิ้มสูตรโบราณ ซึ่งเป็นน้ำเกลือ+กุยช่าย เดี๋ยวนี้หาไม่ได้เลยกับร้านทั่วไปข้างนอก (เรียกว่าชอบมากๆๆๆๆๆๆ ขนาดเคยเขียนเว็บบอร์ดหาคนช่วยแนะนำกันเลยแหล่ะ)  นอกจากน้ำจิ้มเด็ดแล้ว ตัวเต้าหู้ของร้านนี้จะใช้เต้าหู้นิ่มไปทอดจนเหลืองและกรอบมากกกก เรียกว่าถ้าใครไปไม่อย่กให้พลาดของเด็ดของดังของอร่อยจานนี้กันนะคะ 

สำหรับเมนูอื่นๆ ที่วันนี้ได้ทานก็อร่อยทุกเมนูนะคะ .... ซุปนกเป็ดน้ำ กุ้งพริกเกลือ กระเพาะปลาสดน้ำแดง ปลานึ่งซีอิ๊ว ข้าวผัด ออส่วน ขนมผักกาด กบพริกเกลือ ปิดท้ายของหวานด้วยเผือกหิมะ (ที่ร้านนายโซวตรงพลับพลาไชยอร่อยกว่า) 

ถ้าใครชอบอาหารจีน แต่ไม่ได้เน้นร้านสวยบริการหรูเริ่ด อยากแนะนำร้านนี้ไว้ให้อยู่ในลิสต์ที่จะไปลองทานด้วยนะคะ แล้วเต้าหู้ทอดน๊า อย่าลืม อย่าลืม มันอร่อยมว๊ากกก